b'\n_START_ARTICLE_\nGuerra de Biafra\n_START_SECTION_\nAntecedents i cop militar de Nig\xc3\xa8ria\n_START_PARAGRAPH_\nEl 1960 Nig\xc3\xa8ria va obtenir la independ\xc3\xa8ncia i es va constituir com una federaci\xc3\xb3 de tres regions. Aquestes tenien una gran autonomia. En aquell moment, els igbos eren entre el 60% i el 70% de la poblaci\xc3\xb3 del sud-est, els fulbe, el 65% del nord i els iorubes el 75% del sud-oest. _NEWLINE_El 15 de gener del 1966 hi va haver un cop d\'estat militar a Nig\xc3\xa8ria degut a les sospites de fraus a les eleccions, a les acusacions de corrupci\xc3\xb3 i a la creixent polaritzaci\xc3\xb3 pol\xc3\xadtica. El cop d\'estat va ser fet pels oficials m\xc3\xa9s joves de l\'ex\xc3\xa8rcit, la majoria igbos que eren de comandaments mitjans o baixos de tend\xc3\xa8ncies pol\xc3\xadtiques d\'esquerres liderats pel major Chukwuma Nzeogwu._NEWLINE_Per\xc3\xb2 la majoria de l\'ex\xc3\xa8rcit va continuar sent fidel al seu govern i al seu comandant en cap, el general Johnson Aguiyi-Ironsi que va empresonar r\xc3\xa0pidament els colpistes, va restablir l\'ordre i va instaurar un r\xc3\xa8gim militar; va esdevenir el nou cap d\'estat i va deposar el president Nnamdi Azikiwe que estava a Londres en aquells moments. El general Aguiyi-Ironsi, un igbo cat\xc3\xb2lic, conegut afectuosament com a "Johny Ironside" des de quan fou comandant en cap de les forces de les Nacions Unides a la Rep\xc3\xbablica del Congo, va suspendre la constituci\xc3\xb3 i va dissoldre el poder legislatiu, va prohibir els partits pol\xc3\xadtics i va nomenar governadors militars a totes les regions i va formar un govern integrat per un Consell Suprem Militar i un Consell Executiu federal. Al mateix temps va augmentar el ressentiment al nord i a l\'oest de Nig\xc3\xa8ria, a on el Cop d\'Estat fou interpretat com una maniobra dels igbos per a prendre el poder._NEWLINE_Els pobles del nord de Nig\xc3\xa8ria van fer un contra-cop el 29 de juliol del 1966 que va ser dirigit pel alf\xc3\xa8rez-coronel Murtala Mohammed. Aquest va donar el poder al coronel Yakubu Gowon. Degut als successius cops d\'estat van augmentar les tensions inter\xc3\xa8tniques i al setembre del 1966 hi va haver massacres a gran escala d\'igbos cristians al nord del pa\xc3\xads; s\'hi van assassinar entre 8000 i 30.000 igbos._NEWLINE_Degut al descobriment de grans quantitats de petroli al delta del riu N\xc3\xadger, les prov\xc3\xadncies del sud-est del pa\xc3\xads van ocupar aquesta regi\xc3\xb3 per a ser autosuficient i m\xc3\xa9s pr\xc3\xb2spers. Per\xc3\xb2 l\'exclusi\xc3\xb3 del poder de les regions orientals va fer que molts temessin que els beneficis obtinguts del petroli fossin utilitzats pel benefici del nord i del sud-oest. Aix\xc3\xb2 va fer que els igbos demanessin la secessi\xc3\xb3.\n_START_SECTION_\nLa Secessi\xc3\xb3\n_START_PARAGRAPH_\nOdumegwu Ojukwu, governador militar d\'Igboland, al\xc2\xb7ludint a les massacres del nord i al frau electoral, va anunciar al parlament del sud la secessi\xc3\xb3 de la regi\xc3\xb3 del sud-est de Nig\xc3\xa8ria i el 30 de maig del 1967 (Segons algunes fonts el 29 de maig) va proclamar la Rep\xc3\xbablica de Biafra com a estat independent. Tot i que gaudien de la simpatia europea i de moltes altres parts del m\xc3\xb3n, el nou estat nom\xc3\xa9s va ser reconegut per quatre estats. Va ser impossible signar els intents d\'acords de pau entre les dues parts.\n_START_SECTION_\nOfensives de Biafra\n_START_PARAGRAPH_\nEl govern nigeri\xc3\xa0 va llen\xc3\xa7ar una "acci\xc3\xb3 judicial" per a recuperar el territori secessionista despr\xc3\xa9s d\'un avan\xc3\xa7ament de les forces de Biafra en un territori adjacent que no pertanyia als igbos. El 6 de juliol del 1967 va comen\xc3\xa7ar la guerra quan les tropes federals nigerianes van avan\xc3\xa7ar en dues columnes cap a Biafra. La columna de la dreta va entrar a Nsukka el 14 de juliol i la de l\'esquerra va prendre Garkem el 12 de juliol. Biafra va llen\xc3\xa7ar una ofensiva el 8 de juliol quan 7000 rebels van travessar el riu N\xc3\xadger i van anar cap al centre de Nig\xc3\xa8ria passant per Benin City, que van ocupar entre l\'11 d\'agost i el 16 d\'agost. La Rep\xc3\xbablica de Benin tamb\xc3\xa9 s\'havia proclamat rep\xc3\xbablica independent feia poc. Despr\xc3\xa9s, els biafrans van ocupar la ciutat d\'Ore el 21 d\'agost, que est\xc3\xa0 a 130 milles a l\'est de l\'antiga capital de Nig\xc3\xa8ria, Lagos. Tot i que Benin City va tornar a mans dels nigerians el 22 de setembre, Biafra va complir amb \xc3\xa8xit el seu primer objectiu d\'assetjar el m\xc3\xa0xim possible de tropes federals de Nig\xc3\xa8ria. A Nig\xc3\xa8ria li van caldre quatre batallons de la Segona Divisi\xc3\xb3 d\'Infanteria per a fer retrocedir a Biafra i eliminar les conquestes territorials que aquests havien aconseguit. Per\xc3\xb2 quan les tropes nigerianes van intentar travessar el riu N\xc3\xafger van ser expulsats tres vegades.\n_START_SECTION_\nContraatac nigeri\xc3\xa0\n_START_PARAGRAPH_\nLlavors els nigerians van frenar les seves ofensives i van comen\xc3\xa7ar un per\xc3\xadode de setge de Biafra. Van comen\xc3\xa7ar conquerint ciutats del sud del Golf de Biafra: Port Harcourt el 26 de juliol i Calabar el 18 d\'octubre. Al nord de Biafra, la capital, Enugu, va caure el 4 d\'octubre del 1967. Biafra va resistir a les terres centrals igbos que foren rodejades pels nigerians._NEWLINE_Tot i aix\xc3\xb2, la reorganitzaci\xc3\xb3 de l\'ex\xc3\xa8rcit nigeri\xc3\xa0, la retic\xc3\xa8ncia de l\'ex\xc3\xa8rcit biafreny a llen\xc3\xa7ar nous atacs i els efectes del bloqueig naval, aeri i terrestre sobre Biafra portaren a un canvi en l\'equilibri de forces. El pioner de l\'aviaci\xc3\xb3, el suec Carl Gustav von Rosen va ajudar a Biafra amb una petita brigada d\'avions.\n_START_SECTION_\nEmboscada d\'Abagana\n_START_PARAGRAPH_\nEl 31 de mar\xc3\xa7 del 1968 una columna de 6000 soldats nigerians sota el comandament del coronel Murtala Mohammed es dirigia d\'Enugu cap a Onitsha per un cam\xc3\xad selv\xc3\xa0tic quan a foren emboscats a prop del poble d\'Abagana per forces rebels sota el comandament del major Jonathon Uchendu. Els soldats nigerians foren massacrats. En aquesta batalla s\'hi comptaren 7000 morts (6000 nigerians i 1000 rebels). Aquesta \xc3\xa9s la vict\xc3\xb2ria m\xc3\xa9s important de Biafra i va significar la destituci\xc3\xb3 del comandant Murtala Mohammed a la zona d\'Onitsha. Despr\xc3\xa9s d\'aquesta batalla, els nigerians van preferir rodejar Biafra matant de fam a la seva poblaci\xc3\xb3 i esperar que aquesta es debilit\xc3\xa9s per a atacar una altra vegada.\n_START_SECTION_\nEl setge de Biafra\n_START_PARAGRAPH_\nA partir del 1969 la guerra va romandre en unes llargues taules, ja que les tropes nigerianes eren incapaces d\'avan\xc3\xa7ar significativament a les zones sota control de Biafra. Per\xc3\xb2 entre l\'abril i el juny d\'aquest any hi ha una ofensiva important de Nig\xc3\xa8ria gr\xc3\xa0cies als avan\xc3\xa7aments en els dos fronts del nord i a la conquesta de Port Harcourt el 19 de maig. El poble igbo va patir un desastre humanitari molt important com a conseq\xc3\xbc\xc3\xa8ncia d\'aquest setge, i les poblacions van patir fam i inanici\xc3\xb3, ja que les t\xc3\xa0ctiques de l\'ex\xc3\xa8rcit nigeri\xc3\xa0 eren sabotejar les terres de cultiu de Biafra. Imatges dels nens biafrenys afectats per la fam van fer la volta al m\xc3\xb3n i el govern de Biafra va acusar a Nig\xc3\xa8ria d\'utilitzar la fam i el genocidi per a guanyar la guerra, demanant l\'auxili de les nacions del m\xc3\xb3n._NEWLINE_Hi va haver molts grups de voluntaris que van organitzar vols d\'ajuda a Biafra. Nig\xc3\xa8ria tamb\xc3\xa9 va acusar al govern de Biafra de reclutar a mercenaris estrangers per a prolongar la guerra. Un dels doctors voluntaris de la Creu Roja francesa fou Bernard Kouchner que crearia l\'ONG Metges Sense Fronteres despr\xc3\xa9s de la Guerra de Biafra._NEWLINE_Aquests voluntaris i els treballadors biafrenys dels hospitals i centres de salut foren atacats per l\'ex\xc3\xa8rcit nigeri\xc3\xa0 i foren testimonis dels assassinats i la inanici\xc3\xb3 dels civils. Quan Kouchner torn\xc3\xa0 a Fran\xc3\xa7a va posar l\'atenci\xc3\xb3 p\xc3\xbablica en el conflicte de Biafra i va criticar obertament el genocidi que estaven practicant els nigerians i va demanar la implicaci\xc3\xb3 internacional per a solucionar-ho._NEWLINE_Durant el 1968 i part del 1969, degut a les dificultats log\xc3\xadstiques, les forces federals de Nig\xc3\xa8ria no van poder donar el cop de gr\xc3\xa0cia a una guerra que tenien gaireb\xc3\xa9 guanyada. Tot i l\'ajuda exterior i el mal pol\xc3\xadtic que havia rebut Nig\xc3\xa8ria, Biafra cada vegada controlava una zona m\xc3\xa9s petita. Onitsha va caure el 22 de mar\xc3\xa7 del 1968, Aba ho va fer el 28 d\'octubre i Ogoja i Owerri el 18 de setembre. Per\xc3\xb2 els biafrenys van llen\xc3\xa7ar una ofensiva desesperada al maig del 1969 per a mantenir el desequilibri entre els nigerians i prolongar l\'exist\xc3\xa8ncia de la naci\xc3\xb3 separatista el m\xc3\xa0xim possible. Van aconseguir recuprear Owerri (26 de maig) i ONitsha (23 de juliol). Els van ajudar pilots mercenaris estrangers que els proporcionaven menjar, medicaments i armes. Tot i aix\xc3\xb2, les tropes nigerianes van aconseguir aturar l\'ofensiva. _NEWLINE_El 23 de desembre l\'ex\xc3\xa8rcit federal va llen\xc3\xa7ar la seva ofensiva final amb 120.000 soldats. A finals d\'any ja havien aconseguit dividir el territori de Biafra en dues parts. El 7 de gener del 1970 es llan\xc3\xa7a l\'operaci\xc3\xb3 "Vent de Cua". Owerri i Uli van caure el 9 i 11 de gener respectivament. El dia 12 de gener es va rendir el l\xc3\xadder de Biafra, Effiong._NEWLINE_La guerra va acabar el 15 de gener del 1970 amb la rendici\xc3\xb3 final de les forces de Biafra a Umuhaia, l\'\xc3\xbaltima ciutat que controlaven. El 8 de gener Ujukwu havia fugit a l\'exili cap a Costa d\'Ivori deixant els detalls de la rendici\xc3\xb3 al seu vicepresident i successor, Philip Effiong. Tot i la sorpresa de la resta del m\xc3\xb3n, els nigerians no van fer les repres\xc3\xa0lies i massacres que havien prom\xc3\xa8s i van intentar arribar a una reconciliaci\xc3\xb3.\n_START_SECTION_\nSeq\xc3\xbceles\n_START_PARAGRAPH_\nDespr\xc3\xa9s del 1960 Nig\xc3\xa8ria ha patit m\xc3\xa9s de dotze cops d\'estat. La guerra va ser molt costosa per a Nig\xc3\xa8ria en nombre de vides humanes, en diners i la seva imatge internacional va resultar molt afectada. S\'estima que van morir uns 3 milions de persones a causa del conflicte, sobretot per fam i malalties; uns 3 milions d\'igbos van fugir com a refugiats a Camerun (a m\xc3\xa9s d\'un altre mili\xc3\xb3 que ho havia fet durant els dies anteriors a la guerra). La reconstrucci\xc3\xb3 s\'ha pagat amb els beneficis de l\'exportaci\xc3\xb3 de petroli. Tot i aix\xc3\xb2, les antigues tensions \xc3\xa8tniques i religioses han continuat caracteritzant la vida pol\xc3\xadtica nigeriana. El govern va continuar estant en mans dels militars durant molts anys i els habitants de les zones petrol\xc3\xadferes reclamen una repartici\xc3\xb3 justa dels beneficis que se n\'extreien. S\'han aprovat lleis segons les que els partits pol\xc3\xadtics no poden tenir or\xc3\xadgens \xc3\xa8tnics o tribals. Per\xc3\xb2 aix\xc3\xb2 ha estat dif\xc3\xadcil que es port\xc3\xa9s a terme._NEWLINE_El 29 de maig del 2000 el diari The Guardian of Lagos va informar que el president Olusegun Obasanjo retirava els c\xc3\xa0rrecs contra tots els militars que van lluitar a favor de la secessi\xc3\xb3 de Biafra. En una retransmissi\xc3\xb3 nacional, va afirmar que aquesta decisi\xc3\xb3 estava basada en el principi que "la just\xc3\xadcia havia d\'estar sempre suavitzada per la compassi\xc3\xb3". Tamb\xc3\xa9 es creu que Obasanjo amb aix\xc3\xb2, va agrair als igbos que l\'haguessin donat suport electoral.'